DA Den Europæiske Unions Tidende CE 84/339

(2004/C 84 E/0398)

SKRIFTLIG FORESPØRGSEL E-0237/04

af Miet Smet (PPE-DE) til Kommissionen

(2. februar 2004)

Om: Skolepenge for at gå på Europaskolerne

For nogle uger siden foreslog Europa-Kommissionen i en skrivelse til Europaskolernes Øverste Råd at forhøje skolepengene for elever ved Europaskolerne drastisk. Der er tale om på sigt at forhøje de årlige skolepenge pr. elev til 12 500 EUR. Kan Europa-Kommissionen begrunde dette forslag nærmere og oplyse, hvorfor forhøjelsen skal være så drastisk?

Elever ved Europaskolerne opdeles i tre kategorier. Hver kategori betaler et forskelligt beløb i skolepenge. Kan Kommissionen forklare fordelingen af elever på kategorier, skolepengene for de forskellige elevkategorier og den fremtidige udvikling heri?

Svar afgivet på Kommissionens vegne af Neil Kinnock

(11. marts 2004)

Artikel 1 i aftalen om vedtægten for Europaskolerne fastsætter, at det er Europaskolernes opgave at »give børn af de ansatte ved De Europæiske Fællesskaber uddannelse sammen«. Sådanne elever benævnes kategori 1-elever, og deres forældre betaler ingen skolepenge, fordi omkring 60 % af Europaskolernes midler kommer fra EU-budgettet. I artikel 28 og 29 i samme aftale anføres det, at der kan indgås aftaler om deltagelse med andre offentligretlige eller privatretlige organisationer, således at børn af de ansatte ved sådanne organisationer kan få adgang til uddannelse på Europaskolerne. Denne gruppe elever defineres som kategori 2-elever, og de organer, med hvilke der er indgået aftaler, betaler skolepenge, der dækker 100 % af de beregnede omkostninger ved deres uddannelse på hver Europaskole. Ud over ovennævnte grupper af børn rummer aftalen også mulighed for at optage »andre børn« på Europaskolerne »på de betingelser, som fastsættes af Det Øverste Råd«. Denne gruppe benævnes kategori 3-elever, og på grund af de EU-budgetmidler, der gives til skolerne, er de skolepenge, der skal betales af denne gruppe, langt lavere end de relevante omkostninger. Satserne er for øjeblikket 2 680 EUR pr. plads i grundskolen og 3 657 EUR pr. plads i sekundærskolen årligt. Disse satser er tydeligvis ikke tilstrækkeligt høje til at dække de gennemsnitlige årlige omkostninger pr. elev, der for alle Europaskolernes vedkommende andrager næsten 11 000 EUR, og som for Europaskolen i Bergen når helt op på 16 500 EUR årligt, mens de er på 16 000 EUR for Europaskolen i Mol og 13 700 EUR for Europaskolen i Culham.

De nødvendige stigninger i Europaskolernes budgetmæssige behov, der er en konsekvens af udvidelsen, de budgetmæssige stramninger af EU-budgettet og vanskeligheden ved at retfærdiggøre store tilskud til uddannelse af elever, hvis forældre ikke har nogen forbindelse til EU-institutionerne, bevirker tilsammen, at det er nødvendigt at forhøje skolepengene til et niveau, der svarer mere direkte til de reelle omkostninger. I sin egenskab af medlem af Europaskolernes Øverste Råd (hvis medlemmer ellers kommer fra samtlige medlemsstater) og i opfyldelse af sine forpligtelser til at forelægge anmodninger til EU-budgetmyndig-hederne og gennemføre det godkendte budget har Kommissionen for nylig foreslået, at skolepengene for kategori 3-elever gradvis forhøjes over de kommende fem år. Forslaget skelner mellem a) nye kategori 3-elever, for hvem stigningen i år 2010 ville betyde betaling af årlige skolepenge på 9 400 EUR for nye elever i grundskolen og 12 500 EUR for nye elever i sekundærskolen, og b) eksisterende kategori 3-elever, for hvem stigningen i år 2010 ville betyde betaling af årlige skolepenge på 5 800 EUR for elever i grundskolen og 8 000 EUR for elever i sekundærskolen.

Forslaget er endnu ikke vedtaget af Det Øverste Råd.

Det ærede medlems opmærksomhed henledes på det forhold, at forældre til mange nuværende kategori 3-elever allerede nyder godt af en ordning, der indebærer en betragtelig skolepengefritagelse, og at dette vil fortsætte, indtil deres børn har afsluttet uddannelsen.